Selvtægt og chikane breder sig på Facebook. En nordjysk mand er senest hængt ud på Facebook efter en konflikt på landevejen. Det er indtil videre set af mindst 200.000. Det var et sammenstød mellem to motionscyklister og en bilist i Tranum, der søndag endte med, at bilisten blev lagt ud på facebook med billede og advarsel. Cyklisterne kørte tilsyneladende i vejen for bilisten, der overhaler og bagefter stopper op for at skælde ud. - Jeg har ikke fortrudt, at jeg lagde billedet ud, og jeg vil ikke lade mig påvirke af, om fem eller 200.000 mennesker har delt opdateringen. Jeg holdt bevidst teksten sobert og lidt humoristisk og efterlyste folk, der måske genkendte manden. For så kunne de jo fortælle ham, at vi ikke kom noget til rent fysisk, selvom han kørte ind i os og ramte os, siger Henrik Gammelholm, der lagde billedet af bilisten på facebook. Cyklisterne har anmeldt påkørslen, især fordi manden bare kørte væk fra stedet. Billedet af manden på facebook kunne politiet dog godt have undværet. - Vi ser oftere og oftere eksempler på egen efterforskning på facebook. Det er både godt og skidt. Vi diskuterer tit problematikken med politikerne, senest på et møde i lokalrådet i Jammerbugt Kommune, siger politikommissær Søren Bach. Facebook-eksperterne er også bekymrede. - Selvtægt kun et klik væk. Med mit netværk kunne jeg lukke en restaurant, hvis jeg pludselig skrev, at der var rotter på stedet. Det går hurtigt med at dele oplysningen ud, så vi skal tænke os om, siger Thomas Thomsen, partner i facebook-firmaet, KonXion. Han tror ikke, at tilstanden holder ret meget længere. -Der kommer regler for det her, men det bliver svært at administrere, siger Thomas Thomsen.

Opsummering:
En efterlysning af en påstået flugtbilist er blevet delt over 5300 gange på det sociale medie.